«In chant sonor resuna!»

En la citad da Berna exista in chor viril rumantsch. Fundà han quel in per idealists ed amis dal chant rumantsch.

II chor viril rumantsch Berna ha cumenzà sia activitad l'onn 1948 cun 8 chantadurs, dus per vusch. In dals fundaturs è il bain conuschent e premurà emprim dirigent dal chor, Luzi Bergamin. Enfin il 1977 ha el dirigì il chor. Luzi Bergamin n'era betg mo dirigent, mabain el è in cumponist da vaglia. Numerusas chanzuns e cumposiziuns da musica populara dattan perditga da quest fatg. Il Chor viril rumantsch Berna ha chantà bIeras da sias novas chanzuns sco emprim chor rumantsch. Suenter questa entschatta modesta han adina dapli chantadurs rumantschs chattà plaschair vi dal chant rumantsch. Il dumber ha prest surpassà 30 commembers ed el è anc creschids. Oz chatt'ins en il chor era chantadurs che na discurran betg rumantsch. Ma er eIs èn bainvegnids en il Chor!

En la chapitala .
L’activitad dal Chor viril rumantsch a Berna en Ia chapitala svizra è da gronda muntada per il moviment rumantsch. Las organisaziuns rumantschas e grischunas en Ia citad da Berna pon adina quintar cun il chor viril, sch'i fa basegn. Uschia embellescha el las festas ed occurrenzas da quellas cun chanzuns rumantschas. Concerts cun auters chors da Ia citad e da la regiun audan medemamain tar l'activitad dal chor. Il chor sa participescha era cun success a festas da chant. Sa chapescha ch'il chant rumantsch na dastga betg mancar, cura ch'ils Grischuns han da festivar insatge a Berna.
Vegn in parlamentari federal u schizunt in cusseglier federal grischun (quai ch'è plitost da rar il cas) elegì en in'auta scharscha en Chasa federala, è franc era in dals Chors grischuns a Berna preschent; en la citad da Berna exista sper il Chor viril Berna anc in chor maschadà, numnadamain il Bündner Gemischter Chor. Il repertori da quest chor cumpiglia medemamain in grond dumber da chanzuns rumantschas.
Bain savens vegn il chor envidà da far part a festas popularas en la citad da Berna. Tar questas chaschuns san ils cumpatriots dals auters linguatgs naziunals sa persvader ch'igl exista en noss pajais anc in quart linguatg naziunal. Il Chor viril rumantsch Berna è en tals ed auters cas in impurtant ambassadur rumantsch en la «diaspora».

Bainvegnids
Chors ed uniuns n'han oz betg lev da mantegnair lur activitads. En in temp nua ch'ils umans tschertgan plitost la fugia en l'anonimitad ed en il particularissem, nun èsi lev da chattar commembras e commembers engaschads. Il Chor viril rumantsch Berna ha la fortuna da savair sa fidar sin in dirigent engaschà e motivà. Dapi il 1977 maina Siegfried Gieriet - in derivant da Domat - cun schlantsch e success la batgetta dal chor. Ina suprastanza activa cun lur parsura Placi Fry - in Sursilvan - maina il chor cun precauziun ed iniziativa tras tut ils stemprads. En curts pleds: il Chor viril rumantsch da  Berna po guardar cun confidenza en l'avegnir. Quai na vul dir ch'i na dettia nagins problems. Novs chantadurs fissan bainvegnids era tar il Chor viril rumantsch Berna.

Engaschament
Il Chor viril rumantsch Berna s'engascha per il mantegniment da nossa Quarta lingua en la diaspora rumantscha. Quest engaschament è da grond'impurtanza per il moviment rumantsch. Quel dovra contacts permanents cun las autras gruppas linguisticas da noss pajais. Il Chor viril cun ses vast repertori da chanzuns rumantschas ademplescha qua ina impurtanta missiun. Lain sperar ch'el laschia anc ditg resunar ses chants rumantschs en la chapitala svizra a Berna!